Õhuvaade Männipargile

Trolliliinide 4 ja bussiliinide 72 lõpp-peatus, Keskuse tänav 5
**Männipark** (ka *Keskuse parkmets*) on Tallinnas Mustamäe linnaosa Mustamäe asumis Ehitajate tee, Sõpruse puiestee ja Keskuse tänava vahelisel alal asuv park. Pargi pindala on 10,6 hektarit.

Park on aktiivselt kasutatav puhkeala, kus aeg-ajalt korraldatakse ka rahvaüritusi.

Pargis on kivine piknikuplats, liikluslinnak ja laste mänguväljak. Valgustust ja teid on rekonstrueeritud. 2003. aastast on park kuulutatud koeravabaks alaks.

Loodus
------

Ala on kunagine liivik, mis on looduslikul teel taimestunud.

### Taimestik

Puistute kogupindala on 4,3 ha. Kasvab ainult samblamännikuid, esineb mõningaid võõrliikide isendeid. 

Puistute seisund on rahuldav. Kohati kannatavad puistud tugeva rekreatiivkoormuse all.

### Linnustik

Haudelinnustik on suhteliselt liigivaene. Pesitsejatest on dominantliigid metsvint, musträstas, hallvares ja rasvatihane. 

Kaitsealustest liikidest esineb toitekülalisena kanakull.

Probleemliikideks on hallvares ja hakk. Talvepoolaastal on Mustamäe Männipark kujunenud seltsingus ööbivate vareslaste koondumis- ja sageli ka arvuka ühisööbimise paigaks.

Rekonstrueerimine
-----------------

Männipargi kõlakoda
1990. aastatel nägi linnavalitsus linna üldplaneeringus ette uue Mustamäe keskuse rajamise. Ühe ideena nähti selle keskusena Männiparki. Koostati detailplaneering ja projekt. Mustamäe Linna Halduskogu aga otsustas, et Männipark tuleb säilitada muutmata kujul. Uue kohana pakuti Laki tänava, Kadaka tee, Tammsaare tee ja Mustamäe tee vahele jäävat ala.

Mustamäe linnaosavalitsuse ärgitusel korrastasid töömehed 1999. aasta suve lõpus mürtsuga avatavas Männipargis kolme miljoni krooni eest teid ja valgustust ning rajasid piknikupidajatele kivise kontserdiplatsi, lisaks paigaldati puhkealale kaks Tauno Kangro skulptuuri.

Erika Salumäelt pärineb mõte rajada parki *mänguväljak-spordikeskus* (Taani eeskujul). 1. juunil 2005 arutasid *Kivisilla aia ja maastikukujunduse OÜ* esindajad ja Mustamäe linnaosavalitsuse töötajad pargi tulevast väljanägemist detailsemalt. Pargi rekonstrueerimine koos liikluslinnaku ja kahe mänguatraktsioonidega väljakuga läheb maksma üle 3 miljoni krooni. Männipark kavandatakse kaks suurt mänguväljakut, keskele liikluslinnak, spordiharrastusevõimalused täiskasvanutele ning ümber pargi jalgratta-rulluisurada.

2003. aastal koostati detailplaneering Keskuse tänav 1-3 / Sõpruse puiestee 252 asuva Mustamäe Männipargi krundi ja Keskuse tänav 5 kinnistu piiride muutmine seoses maa-ala suurendamise ja kinnistule kohviku rajamisega. Keskuse tänav 5 kinnistul on trolliliini lõppjaama dispetšerihoone ja kinnistu praegune maakasutuse sihtotstarve on transpordimaa.

"Mõtlik mees", Männipark, Tallinn
2008. aastal valmis parki kõlakoda, mille kavandamisel võeti eeskujuks linna seni ainuke väike kõlakoda Nõmmel Vabaduse pargis Nõmme-Kase 12b. Laulukaare lavaosa on 70-ruutmeetrine ja metallkonstruktsioonidele on ehitatud puust viltune ovaalkatus.

Mõtiskluste aed
---------------

2014. aastal avati pargis Mõtiskluste aed, kus nimeplaatidega tähistati nimelised pingid Anton Hansen Tammsaare, Eduard Vilde, Juhan Sütiste ja Mati Undi mälestuseks. 2015. aastal avati samas nimelised pingid ka Marie Underile ja Silvia Rannamaale.

"Mõtlik mees"
-------------

 *Pikemalt artiklis  Mõtlik mees*
2002. aastal valminud graniidist monumentaalskulptuur. Mõõtmed 4 x 3 x 2,3 m. Kaal 28 tonni. Algselt oli kuju planeeritud Sõpruse puiestee ja Akadeemia tee ringi keskele, kuid see keelati väidetavalt ringtee tulevase likvideerimise tõttu. Kuju avati Mustamäe päevade raames.

Vaata ka
--------

* Auhind "Mõtlev mees"

Viited
------

1. ↑  TALLINNA ROHEALADE KÜLASTATAVUS JA KÜLASTAJATE HINNANGUD. Teemaplaneeringu „Tallinna rohealad" taustauuring. Koostajad Olle Järv, Siiri Silm, Rein Ahas. Tartu Ülikool. Bioloogia-geograafiateaduskond. Geograafia instituut. Tartu 2006
2. ↑  Mustamäe on hädas pahaste koeraomanikega // PM Online. 06. oktoober 2003
3. ↑  Tallinn : entsüklopeedia. 1. A-M / (peatoimetaja Jaan Tamm ; märksõnastiku koostaja Robert Nerman ; eessõna: Hardo Aasmäe). Tallinn : Eesti Entsüklopeediakirjastus, 2004, lk 201
4. ↑  Tallinna haljastuse arengukava. Tallinna Linnavolikogu määrus nr 17, 3. märts 2005
5. ↑  Tallinna LinnuklubiTallinna rohealade linnustik 2006[*alaline kõdulink*]
6. ↑  Alvela, Ain. Via Baltica tee kujuneb Mustamäe tuiksooneks.[*alaline kõdulink*] // Postimees, Tallinna uudised 29. jaanuar 1999
7. ↑  Peensoo, Piret. Mustamäe avab uuenenud Männipargi // Ärileht, 10. juuni 1999
8. ↑  Hindov, Juhan. Männi parki hakkab kaunistama laste naer. // Pressiteade, 6. juuni 2005
9. ↑  Teder, Merike Männipark muutub spordipargiks // Eesti Päevaleht, 06. aprill 2005
10. ↑  Tänavsuu, Hille. Erika Salumäe pühendub täie hingega lastespordi arendamisele. // Postimees. 22. mai 2007
11. ↑  Keskuse tn 5 kinnistu ja Mustamäe Männipargi ala detailplaneeringu koostamise algatamine. Tallinna Linnavalitsuse korraldus nr 858. 7. aprill 2003
12. ↑  Bratoljubova, Tatjana. Juuni lõpuks valmib Mustamäe Männipargis linna teine kõlakoda. // Eesti Päevaleht, 11. jaanuar 2008
13. ↑  "Männi parki tuleb Mõtiskluste aed. Mustamäe, 29.04.2014" (PDF). Originaali (PDF) arhiivikoopia seisuga 8.12.2015. Vaadatud 29.11.2015.
14. ↑  "Nimelised pingid Marie Underile ja Silvia Rannamaale. Mustamäe, 28.04.2015". Originaali arhiivikoopia seisuga 8.12.2015. Vaadatud 29.11.2015.
15. ↑  Mustamäe otsib sobivat kohta Tauno Kangro tehtud kujule. 5. august 2002
16. ↑  Tauno Kangro - Mõtlik mees. Männipark, Tallinn

Välislingid
-----------

* Männipargi kaart
* Galerii Tauno Kangro skulptuuri "Mõtlev mees" paigaldus parki
* Tauno Kangro "Mõtlev mees"